Aalto-yliopiston kirjasto
Aalto-yliopiston kirjasto on Aalto-yliopiston kaikille avoin tieteellinen kirjasto.
Aalto-yliopiston kirjasto, nykyinen Aalto-yliopiston Oppimiskeskus, aloitti toimintansa vuoden 2010 alusta, jolloin Helsingin Kauppakorkeakoulun kirjasto, Taideteollisen korkeakoulun kirjasto ja Teknillisen korkeakoulun kirjasto yhdistyivät. Aalto-yliopiston kirjasto muuttui Aalto-yliopiston oppimiskeskukseksi vuonna 2015.
Aalto-yliopiston oppimiskeskus tarjoaa kirjastopalveluja sekä laitteita että tiloja opiskeluun ja työskentelyyn.
Toimintakenttä on viime vuosina laajentunut uusille alueille esimerkiksi yliopistossa tuotetun tutkimustiedon julkaisemisen ja levittämisen edistämiseen.
Aalto-yliopiston oppimiskeskus tarjoaa lainauspalvelut, kaukopalvelua ja aineistonvälityspalveluita muista kirjastoista, neuvontaa sekä tilat ja laitteet. Oppimiskeskus järjestää kirjastonkäytön ja tiedonhaun koulutusta opiskelijoille ja henkilökunnalle. Oppimiskeskus tarjoaa jokaisella kampuksella asiakkaidensa käyttöön lukupaikkoja, ryhmätyötiloja, asiakastyöasemia ja muita laitteita.
Kirjasto toimi Helsingissä, Aalto-yliopiston Arabian kampuksella.
Kirjasto palveli Aalto-yliopiston opetusta ja tutkimusta taideteollisuuden, taidekasvatuksen ja audiovisuaalisen viestinnän alueilla.
Arabian kampuskirjasto aloitti toimintansa vuonna 1875 Suomen Taideteollisuusyhdistyksen ja sen keskuskoulun kirjastona. Vuonna 1965 keskuskoulu ja kirjasto siirtyivät valtion omistukseen ja koulun nimeksi tuli Taideteollinen oppilaitos. 1973–2009 kirjasto toimi Taideteollisen korkeakoulun kirjastona.
Arabian kampuskirjasto oli osa Aralis-kirjastokeskusta. Aralis-kirjastokeskus oli kaikille avoin julkinen kirjasto, joka kokosi saman katon alle myös Helsingin kaupunginkirjaston Arabianrannan kirjaston sekä kaksi muuta taidekirjastoa: Metropolia Ammattikorkeakoulun kulttuurialan kirjastopalvelut ja Pop & Jazz Konservatorion kirjaston.
Aralis-kirjastokeskus valmistui kahdessa vaiheessa: taidekirjastot muuttivat uusiin tiloihin kesäkuussa 2003 ja Arabianrannan kirjasto joulukuussa 2003. Aralis-kirjastokeskuksen pinta-ala oli yhteensä 2192 m², josta Arabian kampuskirjaston osuus oli 61,7 % (1352 m²). Arabian tehtaan vanhassa rakennuksessa olleen taidekirjaston osuuden eli 1352 m² ja sen sisustuksen suunniteli arkkitehtitoimisto Tuomo Siitonen Oy.
Kirjasto sijaitsi Helsingissä, osoitteessa Hämeentie 135 A.
Kirjasto toimi Espoossa, Aalto-yliopiston Otaniemen kampuksella. Kirjasto oli Suomen vanhin ja suurin tekniikan alan kirjasto. Kirjaston virallinen nimi oli Aalto-yliopiston kirjasto, nykyisin Aalto-yliopiston Oppimiskeskus.
Aalto-yliopiston Otaniemen kampuskirjasto Espoossa tuki ja edisti teknistieteellistä tutkimusta, opetusta ja opiskelua erityisesti Aalto-yliopistossa ja sen tekniikan korkeakouluissa (Insinööritieteiden korkeakoulu, Kemian tekniikan korkeakoulu, Perustieteiden korkeakoulu sekä Sähkötekniikan korkeakoulu).
Kirjaston historia alkaa Helsingin teknillisen reaalikoulun perustamisesta vuonna 1849. Jatkosodassa 6.2. ja 7.2.1944 välisen yön pommituksissa kirjastoon osui palopommi, ja siitä syntyneessä tulipalossa paloivat kaikki kokoelmat ja kokoelmaluettelot.
Otaniemen kampuksella toiminta käynnistyi tammikuussa 1970. Vuodesta 2010 alkaen entinen Teknillisen korkeakoulun kirjasto oli yksi Aalto-yliopiston kirjaston kampuskirjastoista Arabian ja Töölön kampuskirjastojen ohella.
Kirjastorakennus on Alvar Aallon suunnittelema, kuten muutkin Otaniemen kampuksen keskeiset rakennukset. Nelikerroksinen rakennus on valmistunut vuonna 1970. Sen lattiapinta-ala on 8 942 m². Asiakkailla ja vierailla on vapaa pääsy 2. kerroksen palvelutiloihin sekä 1. ja pohjakerroksen kokoelmatiloihin.
Kirjasto, nyk. Oppimiskeskus, sijaitsee Espoossa, Aalto-yliopiston Tekniikan korkeakoulujen päärakennuksen vieressä, osoitteessa Otaniementie 9.
Toukokuussa 2015 kirjasto meni peruskorjaukseen. Siksi ajaksi se siirrettiin Kandidaattikeskukseen (ent. TKK:n päärakennus, Otakaari 1) ja nimi muuttui muotoon "Oppimiskeskus beta". Peruskorjauksen valmistui 2016, minkä jälkeen rakennus on toiminut Aalto-yliopiston Harald Herlin -oppimiskeskuksena.
Kirjasto toimii Helsingissä, Aalto-yliopiston Töölön kampuksella. Vuoteen 2009 asti se oli Helsingin kauppakorkeakoulun kirjasto.
Kirjasto sijaitsee Helsingissä, osoitteessa Mechelininkatu 3 D.